Batho ba ba tshwenyegang ka se ba se tlhokang semoyeng ba lemoga gore go nna le kamano e e molemo le Modimo go botlhokwa. Re nna jang le kamano e e molemo le mongwe? A ga re dire jalo ka go leka go itse motho yoo botoka? Re tshwanetse go ipha nako ya go itse tsela e a lebang dilo ka yone, boikutlo jwa gagwe, bokgoni jo a nang le jone, dilo tse a di fitlheletseng, dilo tse a di ratang le tse a sa di rateng. Go ntse fela jalo le ka go tlhagolela botsalano le Modimo. Go tlhokega kitso e e tlhomameng ka ga gagwe. Fa Jesu a ne a rapela Modimo a bua ka barutwa ba gagwe, o ne a re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Ee, go tlhokega gore re itse Modimo gore re nne ditsala tse di gaufi tsa gagwe. Motswedi o o esi wa kitso eo ke Lefoko la Modimo le le tlhotlheleditsweng, Baebele. (2 Timotheo 3:16) Re tshwanetse go ipha nako ya go ithuta Dikwalo.